[{"text_idx": "#000002", "text": "Gwasanaethu eglwysi a Christnogion drwy drefnu cynadleddau a digwyddiadau sy\u2019n dysgu\u2019r Beibl ac yn hybu undod Cristnogol."}, {"text_idx": "#000003", "text": "Gwasanaethu eglwysi a Christnogion ifanc drwy redeg gwersylloedd a gweinidogaethau eraill i ieuenctid."}, {"text_idx": "#000004", "text": "Cefnogi eglwysi a Christnogion i efengylu a chenhadu gan hybu gweddi dros y gwaith."}, {"text_idx": "#000005", "text": "Darparu adnoddau a chyhoeddiadau sy\u2019n seiliedig ar y Beibl ac yn efengyl-ganolog."}, {"text_idx": "#000007", "text": "Cyfieithu\u2019r Beibl a Gweledigaeth beibl.net"}, {"text_idx": "#000010", "text": "Wrth drafod y syniad o baratoi cyfieithiad newydd o\u2019r Ysgrythur yn y Gymraeg, y cwestiwn cyntaf mae\u2019n rhaid i ni ei ofyn ydy sut yn union mae deall y gair \u2018cyfieithiad\u2019, a beth ydy\u2019r gwahaniaeth rhwng cyfieithiad ac aralleiriad?"}, {"text_idx": "#000011", "text": "Sut mae diffinio \u2018cyfieithiad\u2019? Mae wedi ei awgrymu nad ydy\u2019r Beibl Cymraeg Newydd (Argraffiad Diwygiedig) yn gyfieithiad gan mai diweddaru, cywiro a chysoni y Beibl Cymraeg Newydd (1988) a wnaethpwyd. Yna mae rhai yn dweud nad ydy beibl.net yn gyfieithiad o gwbl, a\u2019i fod yn \u2018ddim mwy nag \u201caralleiriad\u201d\u2019."}, {"text_idx": "#000012", "text": "Wedyn, sut mae diffinio \u2018aralleiriad\u2019? Pan ddechreuais i weithio ar baratoi drafftiau cynnar o efengylau beibl.net, roedd yna bobl yn awgrymu y byddai\u2019n llawer rhwyddach mynd ati i baratoi cyfieithiad rhydd o\u2019r aralleiriad Saesneg The Message yn y Gymraeg. Doeddwn i\u2019n bersonol ddim yn cefnogi\u2019r weledigaeth honno, er fy mod yn gwerthfawrogi ac yn cael bendith o ddarllen rhannau o\u2019r Message."}, {"text_idx": "#000013", "text": "Oes angen cyfieithiad newydd arall yn y Gymraeg? Dydw i ddim yn credu fod yna\u2019r fath beth a\u0302 \u2018Beibl Aur\u2019 gwreiddiol, efengylaidd, sy\u2019n ateb pob gofyn."}, {"text_idx": "#000015", "text": "Daeth Cymdeithas y Beibl i glywed am y gwaith, a chynigiwyd adnoddau cyfrifiadurol a hyfforddiant i\u2019m helpu gyda\u2019r gwaith. Dydy\u2019r rhaglenni cyfrifiadurol hyn ddim ond ar gael i bobl sy\u2019n gweithio ar brosiectau cyfieithu cydnabyddedig. Felly roedd rhaid cael cefnogaeth y Cymdeithasau Beibl Unedig, a chefais y fraint o weithio dan arolygaeth Dr Simon Crisp, oedd ar y pryd yn Ymgynghorydd Cyfieithu gyda\u2019r UBS. Bues i\u2019n cyfarfod hefo fo i drafod dull y cyfieithu, a gweddau ar y cyfieithiad ei hun, a fo oedd yr un a wnaeth fynnu mai nid aralleiriad oedd beibl.net ond cyfieithiad, ac y dylwn i ei alw yn gyfieithiad."}, {"text_idx": "#000016", "text": "Ar y pryd roedd yna bolisi o geisio anelu at ddau gyfieithiad ym mhob iaith \u2013 un yn fwy llythrennol a\u2019r llall yn fwy rhydd neu ddeinamig. Mae yna gryfderau a gwendidau i\u2019r naill ddull o gyfieithu a\u2019r llall. Mae cyfieithiad llythrennol yn ein helpu i weld beth yn union mae\u2019r Hebraeg a\u2019r Roeg yn ei ddweud, ond yn tueddu arwain at arddull a geirfa annaturiol ac idiomau anghyfarwydd. Mae\u2019r math o iaith fyddwn i\u2019n ei galw yn \u2018Beiblaeg\u2019 yn cadw ffurfiau gramadegol y Roeg a\u2019r Hebraeg, ond at ei gilydd yn diystyru sut mae pobl yn siarad bob dydd."}, {"text_idx": "#000017", "text": "Cyfieithiad rhydd a deinamig ydy beibl.net. Mae\u2019r pwyslais ar fynegi\u2019r ystyr yn hytrach na cheisio cadw\u2019n fanwl at ffurfiau gramadegol y gwreiddiol. Mae hyn yn annatod yn golygu elfen o ddehongli. Roeddwn yn cydnabod hynny pan rois y Testament Newydd ar-lein yn 2002 ac yn gwahodd pobl i gynnig beirniadaeth, gwelliannau ac awgrymiadau."}, {"text_idx": "#000018", "text": "Roeddwn yn gweithio o\u2019r iaith Roeg a\u2019r Hebraeg, gyda\u2019r holl adnoddau cyfrifiadurol a\u2019r wybodaeth roedd rhaglen fel Paratext yn eu cynnig i mi. Roeddwn hefyd yn edrych ar rychwant eang o gyfieithiadau, ac ar esboniadau oedd yn dadansoddi\u2019r ieithoedd gwreiddiol, yn arbennig cyfrolau y Word Biblical Commentaries a\u2019r New International Greek Testament Commentary. Roeddwn hefyd yn adeiladu ar y llu o nodiadau a thrafodaethau oedd yn ganlyniad gwaith y Gweithgor Efengylaidd ar ddiwygio\u2019r BCN. Roedd aelodau\u2019r Gweithgor wedi edrych yn fanwl ar bob adnod o Genesis i Ddatguddiad."}, {"text_idx": "#000019", "text": "Y broses yn syml oedd 1. Ysgrifennu drafft cyntaf bras o lyfr, yna ei adael am rai misoedd. 2. Mynd yn o\u0302l ato\u2019n ffres i baratoi ail ddrafft mwy manwl. 3. Ei anfon at ddarllenwyr 4. Paratoi trydydd drafft ar sail sylwadau\u2019r darllenwyr 5. Ei ddarllen ar lafar i geisio sicrhau ei fod yn llifo 6. Ei osod ar y We 7. Newidiadau pellach achlysurol. Roedd gen i egwyddor o geisio sicrhau fod pedwar categori o bobl yn darllen drafft o bob llyfr: 1. Arbenigwr Beiblaidd 2. Arbenigwr ieithyddol (Cymraeg fel ail iaith) 3. Dysgwr 4. Person ifanc. Darganfyddais yn ddiweddar fod o leiaf 77 o Gymry Cymraeg a dysgwyr wedi cyfrannu at y broses yma i ryw raddau neu\u2019i gilydd, er bod rhaid i mi dderbyn y cyfrifoldeb am y penderfyniad terfynol bob tro.\nDiolch i\u2019r unigolion hynny i gyd am eu cydweithrediad a\u2019u cefnogaeth ar hyd yr 17 mlynedd y bues i\u2019n gweithio ar y prosiect. A diolch yn arbennig i ddau: fy ffrind agos Dewi Arwel Hughes, ddarllenodd drwy\u2019r cwbl yn fanwl i mi, ac Angharad Roberts, Trefor, wnaeth baratoi\u2019r drafftiau cyntaf o lyfrau Ruth, 1, 2 Samuel, 1, 2 Brenhinoedd, 1, 2 Cronicl a Seffaneia. Fi aeth ati wedyn i gysoni arddull y llyfrau hynny wedyn hefo arddull gweddill beibl.net."}, {"text_idx": "#000020", "text": "Rhaid cydnabod hefyd gyfraniad y trafodaethau rhyngwladol oedd i\u2019w cael ar y We \u2013 yn arbennig gwaith Wayne Leman o Wycliffe a\u2019i flog a\u2019r Bible Translation Discussion Group. Eraill y gallwn eu henwi fyddai Peter Kirk, Mike Sangrey, Mark Strauss, David Bivin a\u2019r holl adnoddau ar wefan Jerusalem Perspective, a hefyd ysgrifau a gwaith Ann Nyland o Awstralia, ac eraill. Yna, roedd yr adnoddau cyfrifiadurol gen i i helpu i gysoni\u2019r cyfieithiad e.e. lle mae\u2019r geiriad yn y Roeg yn union yr un fath mewn dwy neu dair efengyl, roeddwn yn gallu sicrhau fod geiriad y cyfieithiad yn union yr un fath. Lle roedd ma\u0302n wahaniaethau yn y Roeg roeddwn yn gallu ceisio adlewyrchu\u2019r gwahaniaethau hynny yn y cyfieithiad i ryw raddau.\nO bryd i\u2019w gilydd, lle roedd y BCND yn cynnig un ddealltwriaeth o air neu gymal arbennig, a bod dehongliad gwahanol yn gallu bod yr un mor ddilys, roeddwn yn aml yn cynnig y \u2018dehongliad gwahanol\u2019 hwnnw yn beibl.net. Enghraifft o hynny fyddai\u2019r cymal pistis Iesou (BCND \u2018ffydd yn Iesu\u2019 ond beibl.net \u2018ffyddlondeb Iesu\u2019)."}, {"text_idx": "#000021", "text": "O ran y Gymraeg, fe benderfynais geisio dilyn y canllawiau sydd i\u2019w cael mewn llyfryn gyhoeddwyd gan CBAC rai blynyddoedd yn o\u0302l: \u201cFfurfiau Ysgrifenedig Cymraeg Llafar\u201d. Ond roeddwn hefyd yn gohebu a\u0302 phobl oedd yn dysgu ar gyrsiau Wlpan, a chefais gyngor gwerthfawr gan bobl fel Bobi Jones, Helen Prosser a Bethan Clement (ACCAC). Y broblem fawr yn aml oedd penderfynu rhwng ffurfiau deheuol a ffurfiau gogleddol \u2013 \u2018fo\u2019 neu \u2018fe\u2019, \u2018gyda\u2019 neu \u2018hefo\u2019, \u2018i fyny\u2019 neu \u2018lan\u2019, \u2018allan\u2019 neu \u2018ma\u0302s\u2019 ac yn y blaen. Un o\u2019r pethau wnaeth fy nghalonogi i wrth gael ymateb pobl oedd y ffaith fod pobl o\u2019r Gogledd yn cwyno ei fod yn \u2018rhy ddeheuol\u2019, a phobl y De yn cwyno ei fod yn \u2018rhy ogleddol\u2019."}, {"text_idx": "#000022", "text": "Wnes i erioed fwriadu i beibl.net gael ei argraffu (fel mae ei enw yn awgrymu!) Roeddwn yn ei weld yn adnodd electronig y gallai pobl ei lawrlwytho a\u2019i addasu\u2019n ieithyddol i siwtio eu tafodiaith leol. Roeddwn hefyd wedi gobeithio cael llawer mwy o ymateb (a beirniadaeth) nag a ges i, ac yn awyddus i droi y drafodaeth honno yn \u2018broses gydweithredol\u2019 o ddiwygio a gwella\u2019r cyfieithiad. Ond nid dyna ddigwyddodd, ac yn y diwedd roedd y galw cynyddol amdano mewn print yn golygu nad oedd gen i ddewis. Dw i\u2019n credu fod y derbyniad rhyfeddol gafwyd iddo yn dangos un peth yn glir \u2013 mai ystyfnigrwydd yw un o\u2019m problemau mawr i."}]